Informații card carburant 2026
Pentru acordarea cardului de carburant  solicitantul  depune anual la DGASPC BN o cerere (Anexa nr. 5 la HG. 43/2024), care include declarația pe propria răspundere privind utilizarea autoturismului în interesul persoanei cu handicap.
Cardul de carburant poate fi utilizat pentru autoturismul aflat în proprietatea persoanei adulte cu handicap, familiei, asistentului personal profesionist sau însoțitorului, precum și a  reprezentantului legal al copilului cu handicap.
Alimentarea cardurilor de carburant se face astfel:
a) semestrial, în cazul certificatelor de încadrare în grad de handicap, cu valabilitate permanentă;
b) trimestrial sau proporțional cu perioada de valabilitate, în cazul certificatelor de încadrare în grad de handicap, cu termen limitat;
Plafonul anual este de 1.500 lei  pentru persoanele cu handicap grav și de 750 lei  pentru persoanele cu handicap accentuat.
Stațiile unde se poate plăti cu cardul de carburant UP România sunt: OMV PETROM MARKETING, LUKOIL ROMANIA SRL, ROMPETROL DOWNSTREAM, PPC Blue Romania (stație electrică).
La ridicarea cardului de carburant se poate prezenta persoana adultă cu handicap sau reprezentantul legal al acesteia, precum și reprezentantul legal al copilului cu handicap, întrucât prevederile legale nu includ taxe pentru servicii bancare/poștale/de curierat.
Calitatea de a reprezenta  persoana adultă cu handicap (în vederea ridicării bonului valoric pe suportul electronic, respectiv cardul de carburant)  poate fi dobândită prin următoarele modalități:

          I. Procură notarială (mandat/împuternicire autentică la notarul public) de reprezentare a persoanei cu discernământ  în relația cu instituțiile, respectiv cu DGASPC BN în vederea  obținerii prestațiilor/ beneficiilor/ drepturilor de asistență socială.  
II.  Curatelă;
III. Prin instituirea unei măsuri de ocrotire, respectiv consilierea judiciară sau tutela specială.
Prin hotărârea prin care a fost instituită consilierea judiciară sau tutela specială, instanţa de tutelă stabileşte, în funcţie de gradul de autonomie al persoanei ocrotite şi de nevoile sale specifice, categoriile de acte pentru care este necesară încuviinţarea actelor sale sau, după caz, reprezentarea ei. Instanţa poate dispune ca măsura de ocrotire să privească chiar şi numai o categorie de acte. De asemenea, instanţa poate dispune ca măsura de ocrotire să se refere numai la persoana celui ocrotit sau numai la bunurile sale. 
    Măsura de ocrotire îşi produce efectele de la data când hotărârea judecătorească a rămas definitivă.

Ridicarea cardurilor și alimentarea lor se face la 90 de zile de la data depunerii cererii. 

  

